Volám sa Konohamaru!

Druhá epizóda japonského anime seriálu Naruto sa volá Volám sa Konohamaru!.
Dej.
Naruto sa dá odfotiť na nindžovský registračný preukaz s pomaľovanou tvárou. Tretí Hokage mu prikáže, aby si tú fotografiu vymenil. Naruto nesúhlasí, použije na neho "Sexy džucu" a Hokagemu sa spustí krvácanie z nosa. Do miestnosti sa následne vrúti malý chlapec menom Konohamaru, vyhlási o sebe, že sa stane Piatym Hokageom a napadne Tretieho šurikenom, no potkne sa a spadne. Konohamaru obviní Naruta, že mu nastavil pascu. Medzitým vojde dnu chlapcov učiteľ Ebisu a s nenávisťou pozoruje Naruta, pretože ho považuje za démona. Vysvitne, že Konohamaru je vnuk Tretieho. Provokuje Naruta a ten ho udrie. Ebisu povie Konohamaruovi, aby sa s Narutom nebavil a sľubuje mu, že ho naučí nindžovské techniky, aby sa mohol stať Hokageom, no Konohamaru mu ujde za Narutom. Tretí dúfa, že ho nenaučí nekalé veci. To je, samozrejme, zbytočná nádej, pretože Konohamaru nazve Naruta svojím šéfom a chce sa od neho naučiť "Sexy džucu".
Popri chôdzi sa Konohamaru s Narutom rozprávajú o čakre, pri čom si pripomenú, že je to energia potrebná pre vyvolanie nejakej techniky, teda džucu. Vzniká kombináciou telesnej a duševnej energie a pri použití ručnej pečate vytvorí džucu. Naruto mu povie, že ho bude trénovať tvrdo, a preto mu zadá prvú úlohu: prikáže mu, aby sa transformoval do podoby krásnej ženy, stojacej na ulici, no Konohamaru vytvorí jej tučnú a škaredú podobu. Ďalej ho Naruto vezme do obchodu s erotickými časopismi a neskôr do ženských kúpeľov, no Konohamaruove transformácie sú stále strašné.
Neskôr sa Naruto Konohamarua opýta, prečo je taký posadnutý svojím starým otcom. Konohamaru mu povie, že práve Tretí mu dal meno Konohamaru po ich dedine, ktorá sa volá Konoha, no nikto ho tak nevolá. Pre všetkých je len vnukom Tretieho a nikto ho neuznáva ako individualitu a práve to Konohamaru nenávidí. Naruto mu povie, že aj on sa chce stať jedného dňa Hokageom a že ho bude musieť Konohamaru najskôr poraziť.
Medzitým sa Tretí Hokage rozpráva s Irukom o tom, že jedného dňa budú dedinčania možno Naruta uznávať, pretože o tom, že je v ňom démon, vedia len dospelí. Takže Narutovou jedinou nádejou je, že jeho rovesníci to netušia. Tretí tiež povie, že posledným želaním Štvrtého Hokageho bolo, aby ľudia v Narutovi videli hrdinu. No dospelí to tak nevidia a prenášajú svoje správanie na svoje deti. Keď nejaká osoba nenávidí druhú a neuznáva ju, jej oči sú hrozne chladné, keď na na ňu hľadí. Takto sa díva aj Ebisu na Naruta, keď ho nájde aj s Konohamaruom a Naruto to vycíti. Ebisu chce odviesť Konohamarua, ten však vytvorí dokonalé "Sexy džucu", ale na Ebisua neúčinkuje, lebo je vraj slušný človek. Vtedy Naruto vytvorí skombinovaním džucu viacnásobnej "Tieňovej replikácie" a "Sexy džucu" množstvo krásnych nahých blondínok a Ebisu začne krvácať z nosa (v anime a mange je to znakom prejavenia perverzity). Naruto nazve techniku "Harem džucu". Konohamaru je naštvaný, že neporazil svojho učiteľa a že ho nikto neuznáva. Naruto mu povie, že je to ťažké, že aj jeho uznáva len jedna osoba – jeho učiteľ Iruka a že sa Konohamaru musí pripraviť na to, že niesť titul Hokage bude ťažké. Konohamaru mu na to povie, že od tejto chvíle sú rivalmi. Naruto mu odpovedá tým, že raz budú spolu bojovať, ale zatiaľ nech sa Konohamaru pozerá vpred. Tretí, ktorý ich pozoroval pomocou svojej sklenej gule, poznamená, že Naruto práve vykročil vpred svojou cestou nindžu.